Document ID: 31984R0663

*****
ΚΑΝΟΝΙΣΜΟΣ (ΕΟΚ) αριθ. 663/84 ΤΟΥ ΣΥΜΒΟΥΛΙΟΥ
της 13ης Μαρτίου 1984
περί τροποποιήσεως των κανονισμών (ΕΟΚ) αριθ. 1514/76 και (ΕΟΚ) αριθ. 1521/76 περί των εισαγωγών ελαιολάδου καταγωγής Αλγερίας και Μαρόκου (1983/84)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 113,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας:
ότι τα άρθρα 17 και 16, και τα παραρτήματα Β των συμφωνιών συνεργασίας μεταξύ της Ευρωπαϊκής Οικονομικής Κοινότητας και, αντίστοιχα, του Μαρόκου (2), και της Αλγερίας (3), προβλέπουν, κατά την εισαγωγή στην Κοινότητα ελαιολάδου της διακρίσεως 15.07 Α Ι του Κοινού Δασμολογίου, υπό τον όρο ότι οι προαναφερθείσες χώρες εισπράττουν φορολογική επιβάρυνση κατά την εξαγωγή, μια κατ' αποκοπή μείωση 0,60 ECU ανά 100 χιλιόγραμμα της εισφοράς που εφαρμόζεται στο έλαιο αυτό, καθώς και μια μείωση της ίδιας αυτής εισφοράς που αντιστοιχεί στο ποσό του ειδικού φόρου μέχρι 12,09 ECU ανά 100 χιλιόγραμμα, βάσει της μειώσεως που προβλέπεται στα προαναφερθέντα άρθρα, και 12,09 ECU ανά 100 χιλιόγραμμα, βάσει του πρόσθετου ποσού που προβλέπεται στα προαναφερθέντα παραρτήματα Β·
ότι οι κανονισμοί (ΕΟΚ) αριθ. 1514/76 (4) και (ΕΟΚ) αριθ. 1521/76 (5), όπως τροποποιήθηκαν τελευταία από τον κανονισμό (ΕΟΚ) αριθ. 3488/82 (6), έθεσαν σε εφαρμογή τις προαναφερθείσες συμφωνίες·
ότι τα συμβαλλόμενα μέρη συμφώνησαν, με ανταλλαγές επιστολών, να καθορίσουν το πρόσθετο ποσό σε 12,09 ECU ανά 100 χιλιόγραμμα, για την περίοδο από την 1η Νοεμβρίου 1983 έως τις 31 Οκτωβρίου 1984·
ότι πρέπει να τροποποιηθούν ανάλογα οι κανονισμοί (ΕΟΚ) αριθ. 1514/76 και (ΕΟΚ) αριθ. 1521/76,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 παράγραφος 1 στοιχείο β) των κανονισμών (ΕΟΚ) αριθ. 1514/76 και (ΕΟΚ) αριθ. 1521/76 αντικαθίσταται από το ακόλουθο κείμενο:
«β) κατά ποσό ίσο με εκείνο του ειδικού φόρου κατά την εξαγωγή που εισπράττεται από την Αλγερία και το Μαρόκο για το έλαιο αυτό, εντός του ορίου των 12,09 ECU ανά 100 χιλιόγραμμα, του ποσού αυτού προσαυξανομένου, από την 1η Νοεμβρίου 1983 έως τις 31 Οκτωβρίου 1984, κατά 12,09 ECU ανά 100 χιλιόγραμμα.»
Άρθρο 2
Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Μαρτίου 1984.

Labels: 3
18
17